Žitňanská, Lucia, ministerka spravodlivosti SR (2011-06-30):
Ďakujem pekne, pán predsedajúci. Vážené dámy, vážení páni, dovolím si prečítať odpoveď ministra financií. Návrh na zavedenie pozitívnej sadzby spotrebnej dane z tichého vína predložilo ministerstvo financií v rámci východísk z rozpočtu verejnej správy na roky 2012 až 2014, a to na základe analýzy makroekonomického prostredia, ktorá preukázala nevyhnutnosť výrazného zníženia deficitu verejných financií a potrebu vytvoriť podmienky smerujúce k rozvoju a ozdraveniu slovenskej ekonomiky po hospodárskej a finančnej kríze. Súčasne bolo potrebné predložiť do legislatívneho procesu návrh, ktorým by sa eliminovala existujúca diskriminácia jednotlivých druhov alkoholických nápojov spôsobená rozdielnym prístupom pri ich zdaňovaní, nakoľko súčasný systém zdaňovania motivuje spotrebiteľov k presunu spotreby z viac daňovo zaťažených predmetov spotrebnej dane, ktorými sú lieh a pivo, k daňovo zvýhodnenému tichému vínu. Takéto spotrebiteľské rozhodovanie má negatívny dopad na príjmovú stránku štátneho rozpočtu, čo však nie je v súlade s cieľom konsolidácie verejných financií. Sadzba dane z tichého vína sa navrhuje vo výške 33,75 eur na hektoliter, pričom príjem do štátneho rozpočtu sa predpokladá vo výške 20 mil. eur. S prihliadnutím na podmienky, za ktorých odvetvie vinohradníctva a vinárstva funguje, bolo snahou ministerstva financií vytvoriť maximálne ústretové prostredie pre slovenských výrobcov vína. A to tak, aby sa neustanovovali ďalšie povinností pre tých výrobcov, ktorí už sú registrovaní v súlade so zákonom o spotrebnej dani z vína, a nevznikali dodatočné finančné náklady. Vzhľadom na to, že výrobou vína na podnikateľské účely sa na Slovensku v prevažnej miere zaoberajú malé podnikateľské subjekty a štruktúra malých výrobcov vína v Slovenskej republike je v 84 percent sústredená v skupine s produkciou vína do 250 hektolitrov, nastavili sa podmienky tak, že za malého výrobcu vína sa považuje osoba s ročnou produkciou vína do 250 hektolitrov. Podmienky pre malých výrobcov vína sú: nie je potrebná ich registrácia ako daňový sklad, požiadať colný úrad len o zaradenie do evidencie malých výrobcov vína, pričom administratívne ide o jednorazový úkon, pri preprave vína nemusí skladať zábezpeku na daň, nie je povinný mať v zmysle daňových predpisov overené nádrže, na daňové účely bude postačujúce vedenie evidencie, ktorú sú už povinní viesť podľa zákona o vinohradníctve a vinárstve, pri preprave vína nie je potrebné používať sprievodný dokument podľa daňových predpisov. Návrh zákona súčasne navrhuje oslobodenie od spotrebnej dane na víno vyrobené domácnosťou pre jej vlastnú spotrebu, ako aj spotrebu jej blízkymi osobami, a to až do množstva 1 000 litrov ročne. Táto osoba sa nemusí registrovať na colnom úrade ani podávať daňové priznanie. Prípadné negatívne dopady na výrobcov vína na Slovensku možno eliminovať cez vyššie využitie európskych fondov, to jest z operačných programov podpory pre vinohradníkov a vinárov. Za týmto účelom je však potrebné najmä zo strany ministerstva pôdohospodárstva a rozvoja vidieka a organizácií riadených týmto ministerstvom transparentne nastaviť podmienky na čerpanie podpôr z národných prostriedkov, ktoré pre určité opatrenia pripúšťa nariadenie organizácii trhu s vínom pre slovenských výrobcov vína, ktoré by boli dostupné pre každého pestovateľa hrozna alebo výrobcu vína. Dopad na spotrebiteľov, konzumentov vína sa predpokladá vo výške približne 35 centov na 0,75 litra spotrebiteľského balenia vína. Ministerstvo financií na základe vyššie uvedeného názoru, na základe vyššie uvedeného je toho názoru, že návrh zákona o spotrebnej dani z alkoholických nápojov významným spôsobom nezvyšuje administratívnu záťaž vinárov, ale, naopak, v maximálnej možnej miere využíva na daňové účely to, čo je už výrobca vína povinný dodržiavať podľa zákona o vinohradníctve a vinárstve a súvisiacich nariadení EÚ. Možné negatívne dopady na výrobcov vína v SR možno eliminovať cez vyššie využitie európskych fondov, a to prostredníctvom operačných programov podpory pre vinohradníkov a vinárov. V prípade nepriaznivých dopadov na zamestnanosť v oblasti vinohradníctva a vinárstva, ktoré poskytuje pre vysoký podiel ručnej práce zamestnanie veľkému počtu sezónnych pracovníkov, je potrebné preskúmať možnosti uvedené v návrhu nariadenia vlády o podpore podnikania v poľnohospodárstve a rozvoji vidieka, týkajúce sa možnosti poskytovania dotácie na zamestnanosť, transparentne nastaviť podmienky na čerpanie podpôr z národných prostriedkov, ktoré pre určité opatrenia pripúšťa nariadenie o organizácii trhu s vínom pre slovenských výrobcov vína tak, aby boli dostupné pre každého pestovateľa hrozna alebo výrobcu vína, a podpory orientovať najmä pre mikropodniky a malé a stredné podniky. A predpokladá sa vplyv na domácnosti spotrebiteľov vína, a to zvýšením ceny spotrebného balenia o 35 centov.